User:Правен факултет

Прaвниот фaкултет во Скопје е член нa Универзитетот "Св. Кирил и Методиј"-Скопје, најголемиот и најстариот Универзитет во Република Македонија. Универзитетот "Св. Кирил и Методиј" е формиран во 1949 како прв Универзитет во земјата.

На 3 ноември 1951 год, Владата на Народна Република Македонија го основаше Правно-економскиот факултет како член на Универзитетот „Св. Кирил и Методиј“. Како резултат на зголемениот интерес за студирање, Правно-економскиот факултет беше поделен на два одделни факултети на 1 јули 1956 год. Оттогаш, Правниот факултет постои како посебна високо-образовна институција во рамките на Универзитетот „Св. Кирил и Методиј“ - Скопје.

Одлуки за основање на Правниот факултет

На почетокот, наставната програма на Правниот факултет беше концентрирана само на додипломски правни студии. Во 1980 година Правниот факултет отвори нов отсек за новинарски студии, а во 1993 година усвои наставна програма за политички студии.

Во последните 55 години со високо образование на Правниот факултет се стекнаа преку 13000 правници, преку 800 новинари и преку 300 политиколози.

Со оглед на постојаниот развој на академските програми, како и на потребите на студентите, Правниот факултет го отвори својот прв последипломски курс во 1966 год. Се работеше за последипломскиот курс од областа на Меѓународниот транспорт на стоки и услуги. Подоцна следеа последипломските курсеви од областа на Деловното право, Кривичното право и Криминологијата, Граѓанското право, Меѓународното право и Меѓунардоните односи, Правно-политичките науки и Комуникологијата и Државно-правната историја на Македонија. До 2006 година со академски степен магистер се стекнаа 254 кандидати.

Првата генерација на професори на Правно – економскиот факултет – 1951 година

Во исто време, Правниот факултет разви докторски студии во областите на правото, политичката наука и комуникологијата. Првата докторска теза на Правниот факултет беше одбранета во 1959 година. Оттогаш, околу 110 кандидати ги одбранија своите докторски тези на Правниот факултет.

По повод прославата на 50-годишниот јубилеј на Правниот факултет во Скопје (1951 - 2001), Наставно – научниот совет на факултетот на седницата одржана на 9 ноември 2001 година донесе Одлука за именување на Правниот факултет во Скопје како Правен факултет „Јустинијан Први“ во Скопје. Оваа одлука предвиде покрај ова име да се користи и името напишано на латински јазик (Facultas Iuridica Iustinianus Primus - Skopje)

На 1 Април 2005 година Наставно-научниот совет на Правниот факултет усвои нова наставна програма за додипломските и последипломските студии на сите академски програми. Новата наставна програмна е потполно хармонизирана со Европскиот Кредит Трансфер Систем. Таа се заснова на три циклуси на студии (додипломски, последипломски и докторски) врз основа на формулата 3+2+3 години. Наставната програма нуди три независни академски програми во областа на правото, политичката наука и новинарството. Образовниот процес се спреоведува преку предавања, семинари, работилници, клиничка и практична работа.

Во 2007 година со одлуката на Наставно – научниот совет на Факултетот од 8 јуни, дотогашниот патронен празник на Факултетот (10 декември) беше заменет со нов датум – 3 ноември односно денот кога со Уредбата донесена од страна на Владата на Народна Република Македонија беше основан Правно-економскиот факултет на Универзитетот во Скопје. Со воспоставувањето на новиот датум за прославување на денот на Факултетот оставено е и натаму да се прославува 10 декември како меѓународен ден на правата на човекот.

Денес, Правниот факултет “Јустинијан Први“ ја претставува водечката академска институција во Македонија во областите на правото, политичката наука и новинарството. Академската заедница на факултетот опфаќа еминантни и почитувани професори и асистенти. Факултетот има воспоставено соработка со 70 факултети во светот, на факултетот се отворени неколку истражувачки центри, а образовниот процес се остварува со употреба на најсовремена технологија.

Зградата на Правниот факултет денес